Һыуға йөрөү Хәмиҙәгә тағы бер рәхәтлек бирә: ул йырларға ярата. Юл оҙон булғас, ярат­ҡан йырҙарын аулаҡта йырлап кинәнә. Халыҡтың бөйөк көйҙәрен ул әсәһе йырлағандан күңеленә һалған. «Зөлхизә», «Ғилмияза», «Уйыл», «Зәлифәкәй», «Сәлимәкәй», «Тәф­тиләү», «Һары ла сәс» йырҙарын ҡайһы саҡ барып-ҡайтҡансы ла йырлап бөтөп булмай. Халыҡ йырҙары тип йөрөтөлһәләр ҙә, уларҙы берәй кеше сығарған бит инде! Ошондай йырҙарҙы сығарыу өсөн ниндәй талант көсө булырға тейеш кешелә!